**Mentőgépjárművek és mintavételi személyautók fertőtlenítése**



**2020. november 17.**

**Mentőgépjárművek**

1. **Fertőtlenítő letörlés**

Fertőtlenítő letörlésnek nevezzük azt az eljárást, amelynek során a fertőtlenítendő eszközt fertőtlenítőszerrel átitatott lappal áttöröljük. Ennél a módszernél a fertőtlenítendő felületekre csak vékony, ún. folyadékfilm formájában visszük fel a fertőtlenítő oldatot.

**Végrehajtás:**

A fertőtlenítő törlőkendővel a fertőtlenítendő felületeket egyenletesen, jól átdörzsöljük. a letörlés elvégzése után a fertőtlenítőoldat-filmet hagyjuk a felületre rászáradni. Indokolt esetben száradás után tiszta textíliával át lehet törölni.

Ezzel a módszerrel fertőtlenítjük a beáztatással nem fertőtleníthető eszközöket:

* Hordágy,
* Hordszék.
* Lapáthordágy
* Board
* Vákuummatrac
* Húzósín,
* Medenceöv
* Vérnyomásmérő és fonendoszkóp,
* Lázmérő.
* Oxigén-, Livopan palack reduktorral,
* Félautomata defibrillátor,
* Vércukorszint mérő
* Defibrillátor-monitor egység
* Respirátor
* Motoros szívó egyes részei
* Intraosszeális fúró,
* Perfúzor
* Lucas
* IFT

1. **Fertőtlenítő permetezéssel**

Permetezéssel történő fertőtlenítési módszernek nevezzük azt az eljárást, mikor a fertőtlenítő oldatot annak mechanikus porlasztásával – erre alkalmas eszközzel – juttatjuk a fertőtlenítendő felületre.

A hatásos permetezés előfeltétele a helyes szeradagolás és annak a felületen történő egyenletes eloszlatása.

**Végrehajtás:**

A permetezéssel történő fertőtlenítést úgy kell végezni, hogy a szórófejet a fertőtlenítendő felülettől 0,5 - 1 méter távolságban tartjuk.

A mentőgépjárművek belső felületein, berendezési tárgyain, eszközein ún. ködszerű permetezést végzünk, amikor a fertőtlenítő oldat a felületet csak igen vékony, ún. folyadékfilm rétegben borítsa. A felületekre juttatott fertőtlenítőszert kell hagyni a felületekre rászáradni. Lemosni, letörölni nem szabad!

A permetezéses fertőtlenítést légzésvédőben kell végezni!

1. **Fertőtlenítő felmosás**

Fertőtlenítő felmosásnak nevezzük azt az eljárást, amelynek során az egybefüggő, tömör, vízálló, mosható, fertőtleníthető felületekre, erre alkalmas eszközzel (pl. pamut felmosó fejjel, moppal) a fertőtlenítő oldatot rávisszük, azzal a felületeket felmossuk, majd hagyjuk, hogy az oldat ezekre rászáradjon.

Fertőtlenítő felmosással kell fertőtleníteni a mentőgépjármű padlóját.

1. **Ózonos fertőtlenítés**

A mentőgépjárművek ózonos fertőtlenítését az „ÓZONGENERÁTOROK HASZNÁLATÁVAL KAPCSOLATOS MUNKAVÉDELMI ÉS EGÉSZSÉGBIZTONSÁGI ELŐÍRÁSOK” elnevezésű eljárásrend alapján kell elvégezni:

1. **Az ózonnal történő fertőtlenítés előtt minden esetben fertőtlenítő takarítást kell végezni a rendszeresített fertőtlenítőszerekkel, az OMSZ Higiénés és járványügyi szabályzat előírásai szerint.**
2. A **fertőtlenítő takarítás után** a hordágyra helyezve ki kell nyitni a felszereléseket tartalmazó táskákat.
3. Minden tároló rekeszt, fiókot szintén ki kell nyitni. A vezetőfülkét elválasztó ablakot ki kell nyitni.
4. A rendszeresített CO érzékelőt a mentőgépkocsiból ki kell venni, mert működését megzavarja az ózonos fertőtlenítés.
5. A gépjármű klímaberendezését belső keringetésre és a legmagasabb fokozatra kell kapcsolni. A motornak járnia kell.
6. Az ózongenerátort a mentőgépjárműben stabil helyre kell helyezni.
7. Az ózongenerátort csatlakoztatni kell a mentőgépjárműben 230 voltos hálózatához. A gép csatlakozását piros figyelmeztető lámpa jelzi. Amennyiben ez nem lehetséges, hosszabbítóval kell a készüléket a 230 V-os hálózatra csatlakoztatni.
8. A gépet az adott típusra érvényes útmutató alapján kell bekapcsolni és üzemeltetni.
9. A **mentőgépjárművet el kell hagyni és valamennyi ajtót be kell csukni.**
10. A gép a megfelelő, beállított idő automatikusan leáll, azonban a gépjárművet további 15 percig tilos kinyitni.
11. **Ennek letelte után** a gépjármű valamennyi ajtaját ki kell nyitni, szellőztetés céljából. A szellőztetés ideje alatt is tilos a gépjárműben és annak közvetlen környezetében tartózkodni.
12. **A szellőztetés** után - amennyiben a jellegzetes szúrós szag már nem irritáló- a mentőgépjármű bevethető.

**Ózonos fertőtlenítés a következő esetekben kötelező:**

1. Igazolt vagy gyanús COVID-19 fertőzött beteg legalább 200 km-t meghaladó szállítását követően.
2. Legalább 4 igazolt vagy gyanús COVID-19 fertőzött beteg ellátása/szállítása után, illetve a napi mintavételezést követően.
3. Minden lélegeztetett igazolt vagy gyanús COVID-19 fertőzött beteg ellátása után.

(az ózonos fertőtlenítés csak a fent leírtak esetén javasolt, a felületfertőlenítés viszont mindig)

**Mintavételi személyautók**

1. **Fertőtlenítő letörlés**

Fertőtlenítő letörlésnek nevezzük azt az eljárást, amelynek során a fertőtlenítendő eszközt fertőtlenítőszerrel átitatott lappal áttöröljük. Ennél a módszernél a fertőtlenítendő felületekre csak vékony, ún. folyadékfilm formájában visszük fel a fertőtlenítő oldatot.

Végrehajtás:

A fertőtlenítő törlőkendővel a fertőtlenítendő felületeket egyenletesen, jól átdörzsöljük. a letörlés elvégzése után a fertőtlenítőoldat-filmet hagyjuk a felületre rászáradni. Indokolt esetben száradás után tiszta textíliával át lehet törölni.

1. **Ózonos fertőtlenítés**

A személyautók ózonos fertőtlenítését az „ÓZONGENERÁTOROK HASZNÁLATÁVAL KAPCSOLATOS MUNKAVÉDELMI ÉS EGÉSZSÉGBIZTONSÁGI ELŐÍRÁSOK” elnevezésű eljárásrend alapján kell elvégezni.